
La jornada de Sant Silvestre del 2011 tancava l'any amb el sobtat traspàs de la geògrafa, 
naturalista i activista ambiental, Alícia Bauzà van Slingerlandt. 

Alícia cursà els estudis de Geografia a la Universitat de les Illes Balears (1994-1998) i 
formà part de la primera promoció de llicenciats en Geografia de la universitat illenca. Com 
alguns dels seus companys i arran de la seva idiosincràsia familiar sentí la necessitat de 
contrastar la seva formació acadèmica i professional fora de Mallorca, el que la dugué a 
visitar la Universitat d'Utrecht a la seva Holanda natal i amb posterioritat a treballar i 
ampliar els seus coneixements de Sistemes d'Informació Geogràfica a Itàlia. Entremig 
ajudà a l'organització del congrés internacional Geospace & Cyberspace de la Unió 
Geogràfica Internacional celebrat a Mallorca, estudià la dinàmica de la Platja de Cala 
Millor amb el grup de recerca BALIT de la UIB, treballà en un catàleg dels camins de ferro 

de Mallorca, col:laborá amb el Laboratori de Sistemes d'Informació Geográfica de la UIB, 
fou becària en un projecte centrat en l'anàlisi de la situació de diferents Reserves de la 
Biosfera sota la direcció del biòleg Joan Rita i fundà la consultoria ambiental -territorial de 
curta vida, L'Espai: Geografia, Ordenació del Territori, Medi Ambient i Comunicació. 

Després vendrien els cursos de doctorat a la Universitat de les Illes Balears, el treball 
com a professora associada del Departament de Ciències de la Terra i els projectes del Grup 
d'Investigació sobre Territori i Sostenibilitat en el marc del qual destacaria com a Secretària 
de les Jornades de Geografia Urbana de l'Associació de Geògrafs Espanyols, AGE. De més 
a més participà activament en el Grup d'Ecologia Política del GOB, la Societat Geogràfica 
de les Illes Balears i en vàries entitats pollencines. 

Els darrers anys, Alícia, després d'haver seguit uns cursos impartits pel prestigiós David 
Harvey —un dels referents internacionals de la Geografia contemporània— s'incorporà al 
Departament de Geografia de la Universitat de Lund (Suècia) on es trobava desenvolupant 
els seus estudis de doctorat i exercia de docent. 

Alícia Bauzà, fou una naturalista particular perquè la seva mirada condicionada per la 
seva formació geogràfica se centrà en la interrelació home-medi. Després d'un primer 
estudi sobre la dinàmica de la platja de Cala Millor amb Jaume Servera i Antoni Rodríguez- 
Perea del Departament de Ciències de la Terra de la Universitat de les Illes Balears, 
començà a bastir un projecte de tesi doctoral que seguint l'estela del nostre President 
d'Honor, Joan Cuerda, pretenia actualitzar el catàleg de platges fòssils quaternàries de les 
Balears. Tanmateix, restà cridada a d'altres afers i la tesi no arribaria a quallar... De fet 
passà de la geomorfologia litoral a la gestió ambiental, on després de treballar amb el 
botànic Joan Rita en una anàlisi de les Reserves de la Biosfera insulars, retornaria als 
lligams societat—territori-medi ambient en un perfil de geògrafa més tost clàssic. D'un breu 
tast de l'ús públic dels espais naturals —del que ja anava tocada des del darrer any de carrera 
i unes publicacions relatives a la comarca de Lluc—, fins arribar a la seva darrera dèria, on 
des d'una perspectiva de geografia radical o compromesa, abordaria els lligams entre 
sostenibilitat i configuració territorial, tot posant l'èmfasi en el paper de les grans 
infraestructures (i.e. els grans projectes de mobilitat i la sostenibilitat). 

La partida d'Alícia, tot just a tocar els 36 anys, sega la trajectòria d'una mirada 
geogràfica amb un rerefons naturalista i amb un compromís amb la conservació i la 
sostenibilitat ben sentides i actives. Aquells que tenguèrem l'oportunitat de tractar-la i 
gaudir de la seva amistat i consideració, recordam el seu tarannà afable, la seva curiositat i 
capacitat de gestió o l'elevat nombre d'idiomes que emprava com si fossin la seva llengua 
materna, o el rigor amb què abordava el seus treballs i curiositat que la duien a sovintejar 
publicacions i treballs que abraçaven de la filosofia o la teoria social, als estudis de 
biogeografia o de geoquímica. 

Ens queda la seva breu però prometedora obra i el record del seu tarannà i la seva rialla 
burleta acompanyada d'aquell dolç accent moller. 

